Diari Oficial de la Generalitat Valenciana


Sumari del DOGV 8095, del 31-07-2017 (2017/6979)

ACORD de 24 de juliol de 2017, del Consell de la Sindicatura de Comptes de la Comunitat Valenciana, pel qual es convoca l'XI Premi d'Investigació Mestre Racional.
------------------------------------------------------------------------------------------------------------------------------------------------------------------

### Dades del document

Número de DOGV
:   8095

Data del DOGV
:   31-07-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/6979


Data del document
:   24-07-2017

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * distinció honorífica

ACORD de 24 de juliol de 2017, del Consell de la Sindicatura de Comptes de la Comunitat Valenciana, pel qual es convoca l'XI Premi d'Investigació Mestre Racional. [2017/6979]  
La Sindicatura de Comptes fou creada per la Llei 6/1985, d'11 de maig, de la Generalitat Valenciana, en compliment de les previsions recollides en l'article 59 de l'Estatut d'Autonomia. L'actual òrgan de control extern valencià és hereu i continuador de la institució històrica del Mestre Racional, que va exercir les seues funcions en els territoris de la Corona d'Aragó des de 1283 fins a 1707, data en què fou abolida pel Decret de Nova Planta, amb la resta d'institucions històriques valencianes d'autogovern.  
En 1995, amb motiu del desè aniversari de la seua creació, la Sindicatura de Comptes va convocar el I Premi d'Investigació Mestre Racional i, des d'aleshores, s'han realitzat deu edicions.  
Així doncs, la Sindicatura de Comptes de la Comunitat Valenciana, amb la col·laboració de la Fundació Banc Sabadell, convoca l'XI Premi d'Investigació Mestre Racional de l'any 2018 d'acord amb les següents:  
  
  
Bases  
  
1. Naturalesa de la convocatòria  
Es convoca l'XI Premi d'Investigació Mestre Racional, que es resoldrà en 2018 i es lliurarà en el primer trimestre de 2019.  
  
2. Publicitat  
Aquesta convocatòria es publicarà en el Diari Oficial de la Generalitat Valenciana i se n'assabentarà la premsa d'àmbit regional o nacional. A més a més, serà tramesa a diverses entitats científiques i acadèmiques i estarà disponible en la nostra pàgina web (www.sindicom.gva.es).  
  
3. Aspirants  
Podran concórrer a l'obtenció d'aquest Premi tant les persones individuals com els equips d'investigació. Aquests últims hauran de tenir un responsable principal, director del treball, que representarà l'equip a tots els efectes.  
  
4. Contingut dels treballs  
Els treballs que es presenten al Premi hauran de ser inèdits i versaran sobre un tema d'investigació financera relacionat amb les matèries següents:  
- Finançament regional i local.  
- Comptabilitat pública i comptabilitat aplicada a entitats públiques sotmeses al dret privat.  
- Contractació administrativa.  
- Metodologies i tècniques de racionalització en la previsió, selecció, assignació, execució i formació dels recursos humans.  
- L'auditoria de regularitat.  
- L'eficiència en la prestació de serveis i prestacions públiques.  
- L'auditoria operativa.  
- Mètodes i tècniques pressupostàries nous.  
- Avaluació ex ante, intermèdia i ex post de polítiques públiques.  
- Casos de bones pràctiques en el control economicofinancer i en el control operatiu del sector públic.  
- Organització, gestió i avaluació de les entitats públiques de control extern.  
- Les noves tecnologies aplicades al control extern.  
- L'auditoria informàtica.  
- La història de les institucions de control extern.  
- Temes relacionats amb l'activitat dels òrgans de control extern i intern.  
Les investigacions es referiran al sector públic estatal, regional i/o local. Es podran presentar tesis doctorals o qualsevol altre tipus de treballs acadèmics.  
  
  
  
5. Requisits formals i terminis  
5.1. Els treballs d'investigació hauran d'estar redactats en alguna de les dues llengües oficials de la Comunitat Valenciana.  
5.2. Els treballs hauran de presentar-se amb qualsevulla de les lletres Calibri/Arial/Times New Roman, de mida 12, interlineat senzill. La seua extensió no serà superior a 250 pàgines, tot incloent-hi l'índex i, si és el cas, la bibliografia.  
Cada autor presentarà cinc còpies del seu treball en suport informàtic CD-Rom i fitxers en format PDF o Word. Els cinc CD-Rom estaran degudament identificats i hi constarà el títol del treball.  
  
5.3. La presentació es farà en la Secretaria General de la Sindicatura de Comptes de la Comunitat Valenciana, carrer Sant Vicent, 4, 46234 València, sota pseudònim, entre les 9 i les 14 hores, de dilluns a divendres, des de l'endemà de la publicació de l'anunci en el Diari Oficial de la Generalitat Valenciana, fins al dia 31 de maig de 2018, inclusivament. S'hi adjuntarà un sobre tancat, dins del qual figurarà el nom i l'adreça de l'autor o autors. A l'exterior de l'esmentat sobre, escrit a màquina, es farà constar el pseudònim, títol del treball i Premi a què es presenta. El sobre no contindrà cap dada o circumstància que permeta deduir la identitat de l'autor. Aquests sobres quedaran sota custòdia de la Secretaria General fins al moment de la seua obertura, que es produirà una vegada emesa la resolució del jurat.  
  
Les dades personals facilitades pels autors dels treballs d'investigació presentats s'incorporaran a un fitxer la titularitat del qual correspon a la Sindicatura de Comptes de la Comunitat Valenciana, a l'efecte de realitzar les gestions i tràmits que es descriuen en la convocatòria. De conformitat amb la Llei 15/1999, de 13 de desembre, de Protecció de Dades de Caràcter Personal, els autors podran exercitar els drets d'accés, rectificació, cancel·lació i, si s'escau, oposició, pel que fa a les seues dades personals, enviant un escrit, acompanyat de fotocòpia del seu DNI, a la Sindicatura de Comptes de la Comunitat Valenciana, carrer Sant Vicent, 4, CP 46602 de València.  
S'admetrà qualsevol altra forma de presentació dels treballs que estiga permesa en la normativa vigent, sempre que es respecte el termini de presentació i l'anonimat dels aspirants.  
5.4. Una vegada finalitzat el termini de presentació i dins dels quinze dies següents, es publicarà en el tauler d'anuncis de la Sindicatura de Comptes i en la seua pàgina web, una relació dels treballs presentats i dels pseudònims corresponents.  
  
6. Jurat  
6.1. El jurat, presidit pel síndic major de la Sindicatura de Comptes de la Comunitat Valenciana, estarà format per un nombre de cinc membres, inclòs el president, designats pel Consell de la Sindicatura de Comptes entre investigadors, tècnics i personalitats rellevants en les matèries objecte de la present convocatòria.  
6.2. Actuarà com a secretari del jurat, amb veu i sense vot, el secretari general de la Sindicatura de Comptes de la Comunitat Valenciana.  
  
6.3. El jurat podrà requerir l'assessorament d'especialistes de reconegut prestigi en les matèries que hagen de ser objecte d'examen i deliberació.  
  
7. Quantia del premi  
7.1. El Premi tindrà una dotació econòmica de set mil euros (7.000 ?).  
7.2. Si el jurat decideix declarar el premi desert, es podran concedir fins a dos accèssits de tres mil cinc-cents euros (3.500 ?) cada un.  
  
8. Publicació  
8.1. La Sindicatura podrà publicar íntegrament en la pàgina web de la Institució el treball o els treballs premiats sense satisfer cap quantitat en concepte de drets d'autor. Així mateix, el jurat podrà demanar l'actualització o ampliació de la investigació premiada abans de la seua publicació. No obstant això, l'autor o els autors podran editar-lo pel seu compte. A proposta del jurat i, amb la conformitat prèvia de l'autor o els autors, la Sindicatura també podrà publicar en la seua pàgina web, de manera íntegra, els treballs no premiats que pel seu interès es determinen.  
8.2. En qualsevol cas, es farà constar en la portada la circumstància d'haver sigut guardonat amb el Premi Mestre Racional.  
  
9. Requisits  
La participació en la present convocatòria implica l'acceptació íntegra de les seues bases i de la decisió del jurat, al qual correspondrà resoldre tots els dubtes i les reclamacions que s'hi presenten; les seues decisions seran inapel·lables.  
  
València, 24 de juliol de 2017  
  
El síndic major,   
VICENT CUCARELLA TORMO